ดอลล์ปรับตัวขึ้นก่อนเปิดฉากประชุมเฟด
ดอลลาร์สหรัฐปรับตัวขึ้นเมื่อเทียบกับเงินเยนและสกุลเงินหลักส่วนใหญ่เมื่อคืนนี้ (14 ธ.ค.) หลังจากที่อ่อนค่าลงในการซื้อขายช่วงแรก ขณะที่นักลงทุนรอดูการประชุมนโยบายการเงินของธนาคารกลางสหรัฐ (เฟด) ในสัปดาห์นี้อย่างใกล้ชิด
15 ธ.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.1000 ดอลลาร์สหรัฐ จาก 1.0994 ดอลลาร์สหรัฐ ขณะที่เงินปอนด์ลดลงที่ 1.5141 ดอลลาร์สหรัฐ จากระดับ 1.5229 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 120.83 เยน จาก 120.78 เยน และเพิ่มขึ้นเมื่อเทียบกับฟรังก์สวิสที่ระดับ 0.9851 ฟรังก์ จาก 0.9820 ฟรังก์ ส่วนค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7245 ดอลลาร์สหรัฐ จากระดับ 0.7191 ดอลลาร์
ดอลลาร์เผชิญแรงกดดันในช่วงเช้า ท่ามกลางความวิตกของตลาดที่มีสาเหตุมาจากการร่วงลงของราคาน้ำมันในช่วงที่ผ่านมา ขณะที่สกุลเงินที่มีความปลอดภัย ซึ่งรวมถึง เงินเยนและฟรังก์สวิส ต่างปรับตัวขึ้นเทียบดอลลาร์สหรัฐก่อนช่วงเที่ยงวัน แต่ก็ได้ชะลอช่วงบวกลงในช่วงสายเมื่อราคาน้ำมันดีดตัวขึ้น
ทั้งนี้ นักลงทุนต่างคาดกันว่าเฟดจะปรับขึ้นอัตราดอกเบี้ยในการประชุมนโยบายการเงินที่จะมีขึ้นในวันอังคารและพุธนี้ โดยจะนับเป็นการปรับขึ้นดอกเบี้ยครั้งแรกในรอบเกือบทศวรรษ การคาดการณ์ดังกล่าวสอดคล้องกับที่นางเจเน็ต เยลเลน ประธานเฟด ได้ออกมาส่งสัญญาณก่อนหน้านี้ โดยนางเยลเลนได้แสดงความเชื่อมั่นว่าเศรษฐกิจสหรัฐมีแนวโน้มขยายตัวอย่างต่อเนื่อง ขณะที่อัตราการว่างงานลดต่ำลง และอัตราเงินเฟ้อกำลังปรับตัวขึ้นเข้าใกล้ระดับ 2% ซึ่งเป็นเป้าหมายของเฟด
ขณะที่กระแสคาดการณ์ดังกล่าวมีน้ำหนักมากขึ้นหลังจากกระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 211,000 ตำแหน่งในเดือนพ.ย. ซึ่งสูงกว่าตัวเลขคาดการณ์ ขณะที่อัตราการว่างงานทรงตัวที่ระดับ 5.0% ซึ่งเป็นระดับต่ำสุดในรอบ 7 ปีครึ่ง